夜起有感
作者：方回
朝代：宋

paragraphs: 古人所願爲，莫若言事官。
前後五百輩，風節何索然。
士所甚榮者，草詔登金鑾。
繆妄或預選，文章何足傳。
又如相人國，操秉中書權。
姦邪雜庸懦，覆餗鼎實顛。
代天分百工，設此三要職。
我雖幸登名，三不踐其一。
嘗叨臺諫命，大臣陰見柅。
擊搏非所能，甘受一麾斥。
于時已潰亂，竟不保宗祏。
論罪誅枯𩨨，孰可付史筆。
星河夜西流，看天徒嘆息。